Šimečka, Michal, podpredseda NR SR (2024-02-21):
Ďakujem pekne. Pán poslanec, predpokladám, že to máte aj písomne tieto dva procedurálne návrhy. V každom prípade ja vám nemôžem vyhovieť sám, ale môžem sa spýtať pléna. Najprv teda tú prvú otázku, či je všeobecný súhlas s tým, aby sme o 16.30 h prerušili a pokračovali ráno o deviatej zajtra. Ak všeobecný súhlas nie je, tak pokračujeme v rokovaní. A druhá otázka, ktorá vyplýva z procedurálneho návrhu, je, že či si uctíme. (Súhlasná reakcia pléna.) Dobre, ďakujem veľmi pekne. (Minúta ticha.) Ďakujem všetkým veľmi pekne. Pokračujeme v rokovaní a vyhlasujem tým všeobecnú rozpravu, tú spojenú rozpravu za skončenú a pýtam sa, či k nej chce ešte navrhovateľ zaujať stanovisko. Pán spravodajca, nie je tomu tak. V tom prípade prerušujem rokovanie o týchto bodoch programu a presúvame sa na prvé čítanie o návrhu skupiny poslancov na vydanie zákona, ktorým sa mení a dopĺňa zákon č. 311/2001 Z. z., teda Zákonník práce, v znení neskorších predpisov. Je to tlač 174 a návrh na jeho pridelenie na prerokovanie výborom je v rozhodnutí č. 171. Navrhovateľom je pán poslanec Matovič, ktorý ale v sále nie je, čo znamená, že v tomto bode nemôžeme pokračovať a prepadáva to. Posúvame sa teda k ďalšiemu bodu, ktorým je spojená, zlúčená rozprava 71 a 72, návrh skupiny poslancov na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov, tlač 175. A ten druhý bod je návrh skupiny poslancov na vydanie zákona, ktorým sa mení dopĺňa zákon č. 301/2005 Z. z. Trestný poriadok v znení neskorších predpisov, tlač 176. Obidva návrhy by mala uviesť pani poslankyňa Veronika Remišová, ktorá tu v tejto chvíli tiež nie je, takže tieto body prepadávajú, čo znamená, že ideme k prvému čítaniu návrhu poslancov Petra Stachuru a Františka Majerského na vydanie zákona, ktorým sa mení a dopl..., ktorým sa dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov, tlač 143. A Peter Stachura ako navrhovateľ tu nie je, to znamená, že aj tento budeme musieť nechať prepadnúť. Ďalší v poradí je bod prvé čítanie o návrhu zákonov opäť Petra Stachuru a Františka Majerského, ale keďže pán Stachura tu nie je, tak aj tento prepadáva. A pokračujeme, prvé čítanie o návrhu poslankýň Martiny Holečkovej a Andrey Turčanovej na vydanie zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia v znení neskorších predpisov. Je to tlač 149, návrh na pridelenie na prerokovanie výborom je rozhodnutie 147. A dávam slovo poslankyni buď Martine Holečkovej, alebo pani poslankyni Turčanovej, aby návrh uviedla. A zároveň skontrolujem, či ju tu niekto zo spravodajcov z výboru pre sociálne veci. V tejto chvíli nevidím spravodajkyňu Simonu Petrík, poslankyňu, ale vie ju niekto zastúpiť z výboru pre sociálne veci? Nie je tomu tak. Skúsime, ak dovolíte, pani poslankyňa, prerušíme na pár desiatok sekúnd, aby sa mohla dostaviť niekto zo spravodajcov. Alebo pán poslanec môže si zasadnúť na miesto spravodajcu. Ak... (Reakcia z pléna.) Dobre, tak v tom prípade môžeme začať. Pani poslankyňa Turčanová, máte slovo, aby ste uviedla návrh zákona. (Rokovanie v prvom čítaní o návrhu poslankýň Národnej rady Slovenskej republiky Martiny Holečkovej a Andrey Turčanovej na vydanie zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia v znení neskorších predpisov , tlač 149.)